Schweiza Rap

Schweiza Rap is gwissamaassn Rap as da Schweiz. Da Rap ko midunta af Englisch, Houchdeitsch, Alemannisch, Franzejsisch, Italienisch oda Retoromanisch saa. Af n Radio-Senda DRS 3 hod s bspw. 1983 schou an englischn Rap gem. D ejaschtn Dialektrap-Vasouchh hod s aa schou i d 80ga Jouana gem.
Alemannischa Rap.
A Bsundaheit von n alemannischn Rap i da Schweiz – owa aa von n arabischn Rap – is, dass a Dialektrap d globala Entwicklung von n Rap zen "Mainstream" midgmacht houd, wos daudamid zammahenkt, dass da alemannische Dialekt i da Schweiz aa a Mediensprouch is. Ummetum z Deitschland, Italie, Frankreich un onnaschtwou wiad fost nea i da Houchsprouch grapt u da Dialektrap is nej aso weit kumma. Weitas hom d Leit z ejascht nu recht vill af Englisch grappt. Un es houd "Freestyle Sessions" u "Hiphop-Jams" gem, wou d vaschinan Leit zammkumma han. 
Dea Neinzga.
Da E.K.R. houd nu id 80ga d ejascht Hiphop-Sendung vo da Schweiz af n Radio Lora ghobt. Da Basla Rappa Black Tiger hod s rappn aso umma 1987 õgfangt u 1991 d ejaschtn Aftritt ghobt. 1991 houd da Black Tiger aa a Schweizadeitschs "Feature" af n Track "Murder by Dialect" vo P27 af da Plattn »Fresh Stuff 2« assabracht. Weitane Dialektrapp u. A. von n E.K.R. san schou 1992 af n Album »Fresh Stuff 3« gfolgt. Des Lejd von n Black Tiger u dass generell mejra i d Mouttasprouchn grapt woan is, houd aa ondane inspiriad, mejra af Dialekt zen rappn. Da Ziricha Rappa Lügner houd 1991 d Gruppn Mamanatua grindt un umma 1995 paar@ohrä. D ejascht Ziricher Rap-Scheim Zürisläng Freischtiil houd ar 1995 min Bligg, en Tiisär un en DJ Cutmando zamma assabracht. 1992 is d Ziricha Rap-Gruppn Gleiszwei grindt woan, dej wou zamm min Bligg 1996 den Track "Kein Kampf um de Titel" assabracht hom. 1991 is aa d Rap-Gruppn Primitive Lyrics grindt woan u houd 1994 es Album "Halbi Nüni Chlorzit" u drea Jouana spaada s Album "PLAG" assabracht. Aa da E.K.R. is oina vo de ejaschtn Rappa gweng. Ar is 1988 Mitbagrinda von n Schweiza Hip-Hop-Magazin "14K" (1988-1997) gweng u houd 1995 es Albbum "E.K.R." assabracht. 
Da Churer Rappa Spoo, oda Spooman, houd aa um dej Zeid õghebt un 1990 d AOH Family midgrindt, d wou 1998 d CD "Chill" assabracht houd. 1994 houd ar min HipHop-Aktivistn Shark u da Luzerna Rapperin ZORA d Hiphop-Gruppn "Wrecked Mob" grindt un se en Basla Rappa Shape mid dazoughult. Wrecked Mob houd 1996 d Plattn "Microphone Testa" assabracht u 1997 an Deal ba Sony midgnumma. Min Shape zamm houd da Spoo nu s Dynamic Duo grindt u 1999 d CD "Vollkontakthiphop" assabracht. Dej ejaschtn Deals hom nou d Grundloḡ fia d Kommeazialisirung von n Schweiza Rap glegt. 
Weitas hom se 1996 z Bern dej Hobbitz grindt u 1999 es ejascht Album assabracht. 1996 wean aa d Oschtblock Kuabuaba grindt. 1997 wiad z Bern d Wurzel 5 grindt, dej wou nu 1998 d ejaschtn zwej Tracks assabrenga. Da Griot hout 1998 sa ejaschta Plattn "s'Rosebett" assabracht u 1999 es Mixtape "Dynamite". 1998 wiad z Graubindn d Sektion Kuchikäschtli grindt. 1998 wiad z Bern aa d Formazion PVP grindt, dej wou 1999 d ejascht Plattn "Äsche zu Schtoub" assabracht hom. 1998 is d Basla Gruppn TAFS grindt woan, u houd 1999 nu d ejascht Singl "8i Bahnhof" assabracht. Da DJ Dimos houd 1998 es Album "Homework" assabracht. Da Gimma houd 1999 sa ejaschts Album "Planet Strengelbach" assabracht. I d 90ga hod da Baze min Thomes aa Thomes&amp;Baze, resp. Double Dragon, grindt. 1999 is s Musiklabel Chlyklass Records aswej a Vabandt vo d Berna Formazionna Wurzel 5, PVP u Thomes&amp;Baze grindt woan. Aa d Bindna-Rap-Gruppn Breitbild is 1999 afkumma. Af s End vo 90ga gits aa dea "Krümelmonstaz", d wou da Webba midgrindt houd. I d 90ga - u danou - hom se aa vill Rappa nu af "Freestyle Sessions" un af Konzeatt tummlt. Da Knackeboul, da Samurai, da DefG u vill Ondane hom nuh i d 90ga õgfangt z rappn.
D Zwoatausnda.
Vo d 2000da õ wiads uniwasichtle, wal s awl mejra Rappa, Albna u Raprichtunga wean. Da Rap wiad kommeazjella u dafolgreiche Gruppn wej Chlyklass u Sektion Kuchikäschtli wean fia "Trademarks" gholtn. Da Spooman kumt 2000, da Bligg 2001, d Sektion Kuchikäschtli kumt 2002, d Wurzel 5 2003 i d Charts. Danou kumma awl mejra u mejra andana Rappa aa i d Charts. Da EKR inspiriad mid san Album "Grigor Fakalaja" vo 2001 vill Leit u wiad 2006 aa af MTV asgstrohlt. U d Musiksender Viva Swiss u MTV wean aswej wichtinga Plattforma gseng, zmol s Radio kontroweasa Gschichtn mejara gmiḏn houd. Es git vaschinane Kooperaziona mid Deitschland u. A. von n Black Tiger, von n Greis min n Curse, von n Griot u von n Bligg min Kool Savas u von n Bandit, da wou af sann Album vo 2008 "Dr letscht wos git" en italienischn Rappa Mondo Marcio un en Kool Savas mid draf houd. U da Stroussnrap u Gangstarap kumt i da Schweiz longsam af, owa aa da Raggaerap u Vamischunga vo Rap u Popmusik. Da Rap trennt se doudamit aweng von n generelln Hiphop.
D Gruppn Luut u Tüütli von n Bandit, en Shpoiz un en DJ Aldäwaldä wiad um 2000 grindt u d Berna Gruppn 6er Gascho bringt a ejaschts Mixtape assa. Da Black Tiger bringt min Rony zamm es Album "Zwei in aim" assa. Vo da Sektion Kuchikäschtli kumt d Maxi "Lampafiaber" assa. Da Spoo bringt i da Zeid bei Sony "Füür &amp; Flamma" u 2001 nou min Hambuaḡa Rappa Samy Deluxe zamm en Track "Burner" assa. Da Thomes u da Baze brenga d Plattn "Amoklouf" assa. Weitas kummt es Album "Jugendsündä" vo da Wurzel 5 u d Plattn "From Hell to Heaven and Back" vo da PVP assa. D Big Zis bringt es Album "Quotäreglär" assa. 2002 kumt u. A. d Singl Hersh’n'Bersh vo da Chlyklass, es Album "Statischt" vo Breitbild, es Album "Dorfgschichta" vo da Sektion Kuchikäschtli u s Album "Roirschachtescht" von n Samurai mid da Gruppn Oibel Troibel assa. Da Webba bringt mid sana Gruppn "Krümelmonstaz" dej Plattn "Grössäwahn" assa. 
Weitas bringt da Semantik sa Mixtape "Kammermusik", u d Gruppn Mundartisten, wou aa da Knackeboul dazoughejad, es Album "Gift" assa. 2003 wiad d Rapgruppn Radio 200000 grindt. Da Baze bringt sa Solo-Album Himutruurig u d Wurzel 5 es Album "Verdächtig" assa. Von n Tommy Vercetti un n Dezmond Dez kummt s Album "Cheftape 1" assa. D Gruppn AK42, wou da Wallisa Rappa Bzar dazoughejad bringt s Album "Vorwanig" assa. 2004 wiad von n Black Tiger, en Rony un en EKR d Plattn "Deal with the Real" assabracht. Da EKR bringt d Plattn "Ich bin au dini Mueter" assa. Da Baze vaeffntlicht es Soloalbum "Item". Vo da PVP kumt es Album "Eifach nüt" u 2005 "Aus Abfackle" assa. D Clyklass bringt 2005 es Album "Ke Summer" assa. 2005 wiad von n DJ ACE d Plattn "Jetzt ich!" assabracht. Da Baze grindt 2005 min Jonny Bunko d Formazion Boys on Pills. Es Radio 200000 bringt d Plattn "Installation" assa.
2006 wiad d Wintatura Gruppn Phumaso&amp;Smack grindt. Da Knackeboul bagrindt sa Solo-Karrjer min Album "Red und Antwort". Da Griot bringt sa Album "Strossegold" assa, wos aswej a "Genre-Klassika" von n Schweiza Gangstarap gseng wiad, owa aa blechlt woan is. Da E.K.R. houd an Beitroḡ af n Olli Banjo san zwoatn Mixtape "Sparring 2" u bringt d Plattn "Dunne mit em King" assa. D Wurzel 5 bringt 2006 es Album "Teamgeist", da Manillio bringt es Mixtape-Album "Jurassic Parts Vol. 1", d Churchhill es Album "Kennsch?!" u d HTC es Album "Nume das's weisch" assa. Da Griot macht 2007 an Diss geng an Bandit u d Formazion "Luut &amp; Tüütli" krejgt von n Bandit aa an Diss. Zwischn en Griot un en Gimma git s aa Diss-Trackk. 
Da Gimma bringt 2007 en Song "Hol dr an Politiker" assa u wiad von n Berna Groussrout Fuchs vo da SVP vaklogt. 2007 is aa d Platn "Connected" von n DJ Ilarius assakumma. 2007 kumt aa es Mixtape-Album "Strosseparade" von n Griot assa mid Beitreng von n Kool Savas, vo Snaga &amp; Pillath u von n Sentino. Da Basla Rappa Pyro houd 2008 sa ejaschts Album "Hoffnigsfungge" vaeffntlicht. D Rap-Gruppn Eldorado FM bringt es ejascht Mixtape assa. Aa da Berna Rappa Hopeless bringt vaschinane Songs assa, u. A. "So High". 2009 kummt s Album "Aus der Dunkelheit" vo da deitsch-schweizarischn Gruppn Rap Pack mid an Feature von n Black Tiger, u s "Update 1.0" vo Lo &amp; Leduc assa. HmK bringt es Album "Eh Dick" u d Wurzel 5 es letzat Album "Letschti Rundi" assa. Seit 2009 gibts mejrana Feature vo Gsezhlos min Eko. U dej umma 2006 grindta Gruppn Eigänäbou bringt es ejascht Album «Jahräsärnti» assa.
D Zwoatausndzahna.
Wou da Rap i d 90ga nu a Sach vo Freaks u Assnseita gweng is, is da Rap nou zou ana Popkultua u Modn woan. Mid Zeidostand kumma d ganzn Entwicklunga vo d USA, Frankreich, Deitschland imme; d Sendunga »Din 16er TV« u »Heb de Latz TV« san vo Aggro TV inspiriat; nemma mejra Trap kumt aa Autotune u Mumblerap af. Weitas wiad owa aa von an Boombap- un Old-School-Revival gredt. Da Rap wiad generell differenziata u d Video af s End furta afwendiga. Grod da Mumble-Rap von n Pronto owa aa ondane neiane Rappa wej da XEN finna z Deitschland a Afmiaksomkait. 
2010 bringt da Tommy Vercetti sa Soloalbum "Seiltänzer" assa; u d Steff la Cheffe es Album "Bittersüessi Pille". 2011 brenga da Kiko u da Boro (aa 361 Grad) es Album "The fescht &amp; The furios", da QC es Album "10 Schritt bis zum 11.", The Hajvans es Album "Hajvan World" u da EAZ es Lejd "Vollglade mit Hass" assa. Weitas kummt "Transatlantic Artivism" min Black Tiger, en Roger Rekless un Ondan assa. 2012 bringt da Mimiks es Album "Jong &amp; Hässig 1" un Uslender Production es Album "Schwarzi Schoof" assa. U da Milli54 macht mid den Lejd «Grüezi Herr Blocher» Schloḡzeiln. 2013 kumt es Album "Mau luegä" vo Black Ivory &amp; Buskapé un es Album "Entwickligshilf" von n M SKills, en Chilz un en Kush assa. Da Black Tiger bringt en lengstn Rap-Song vo da Welt "1City1Song" mid mejra wej hundat Rappan as Basel un 83 Minutn Leng assa. 2014 wiad d Gruppn D.Ü.V. u. A. von n E.S.I.K. grindt, da wou aa schou seit de 90ga rappt. Weitas wiad es Hiphop-Kollektiv Chaostruppe grindt u bringt 2015 es ejascht Mixtape-Album assa. Da Shapo bringt 2014 d Singl "Vorurteil" u da Griot "In my Hood" assa. "VodkaZombieRambogang" von n Mimiks bringt scheint's an Wechsl i da Hiphop-Landschaft
2015 kumt en XEN sa Album "Ich gäge mich" assa u glangt i d Charts. 2016 bringt d J Who d Plattn "Soulfood" u d Dara Deep es Album "Krieg &amp; Friede" assa. 2017 bringt da Pronto d Plattn "Solo di nero" assa u kumt doudamid i d Charts. Von n Shape un n TReBeats kumt es Album "Zwei für Eine" assa. D Gruppn S.O.S. min Nativ un nen Dawill bringt d Albna "Akim" un "Imani" assa; u ma list, dej schaffatn mid an Turnup- u Trap-Foamat vo Content-Rap d Quadratua von n Kroas. 2018 kumt es Album "Asimetrie" von n Knackeboul u s Album "Hie" vo da 11Ä assa. D KimBo bringt 2020 es Album "Pangolin" assa. I d 2010na Jouana finna se owa aa ganz vill weitane Gruppn, doudrunta u. A. d ZH Secondos oda d mejra raggaelastinga Gruppn Etobasi.